Document ID: 31982D0307

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Απριλίου 1982
περί εγκρίσεως της χορηγήσεως ενισχύσεων εκ μέρους του Ηνωμένου Βασιλείου στη βιομηχανία λιθανθράκων κατά το οικονομικό έτος 1981/82
(Το κείμενο στην αγγλική γλώσσα είναι το μόνο αυθεντικό)
(82/307/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την απόφαση αριθ. 528/76/ΕΚΑΧ της Επιτροπής της 25ης Φεβρουαρίου 1976 περί του κοινοτικού καθεστώτος επεμβάσεων των Κρατών μελών στη βιομηχανία λιθανθράκων (1),
τη γνώμη του Συμβουλίου,
Εκτιμώντας:
Ι
ότι η κυβέρνηση του Ηνωμένου Βασιλείου κοινοποίησε στην Επιτροπή, σύμφωνα με το άρθρο 2 της αποφάσεως αυτής, τα χρηματοδοτικά μέτρα που προτίθεται να λάβει άμεσα ή έμμεσα υπέρ της βιομηχανίας λιθανθράκων κατά το οικονομικό έτος 1981/82 (2) · ότι από αυτά τα μέτρα δύνανται να εγκριθούν σύμφωνα με την προαναφερθείσα απόφαση οι ακόλουθες ενισχύσεις:
1.2 // // (εκατ. £) // - ενίσχυση για την προσέλκυση και διατήρηση ειδικευμένου προσωπικού // 6,7 // - ενίσχυση για τη δημιουργία αποθεμάτων // 13,5 // - ενίσχυση για τον άνθρακα ατμοπαραγωγής // 13,5 // - κάλυψη των ζημιών των επιχειρήσεων εξορύξεως άνθρακος // 423,0
ότι οι προαναφερθείσες ενισχύσεις πληρούν τους όρους που απαιτούνται, σύμφωνα με την απόφαση, σχετικά με την έγκριση κρατικών μέτρων στηρίξεως της μορφής αυτής·
ότι η ενίσχυση για την προσέλκυση και διατήρηση του ειδικευμένου προσωπικού προορίζεται να καλύψει ως ένα βαθμό τα έξοδα του Εθνικού Συμβουλίου Άνθρακος (NCB) που προκλήθηκαν από την ορθολογική οργάνωση και από τη συγκέντρωση της εξορύξεως στα παραγωγικότερα ορυχεία, και ότι αυτό προκαλεί δαπάνες μετακομίσεως, μεταφοράς, κλπ·
ότι η κυβέρνηση του Ηνωμένου Βασιλείου θα αναλάβει η ίδια κατά το 1981/82 μέρος των εξόδων του NCB συνολικού ύψους 6,7 εκατ. £·
ότι ο στόχος και η μορφή της ενισχύσεως αποδεικνύουν ότι πρόκειται για μέτρο συμβιβάσιμο με τα κριτήρια του άρθρου 8 της αποφάσεως·
ότι για την εξέταση της ενισχύσεως για την κάλυψη των εξόδων δημιουργίας αποθεμάτων άνθρακα και οπτάνθρακα (ύψους 13,5 εκατ. £) πρέπει να ληφθεί ως σημείο εκκινήσεως το γεγονός ότι τα συνολικά αποθέματα των παραγωγών αλλά και τα πρόσθετα αποθέματα των καταναλωτών, που χρηματοδοτούνται άμεσα ή έμμεσα από τους παραγωγούς, ανέρχονται σε 30 εκατ. τόνους περίπου· ότι με μηνιαία παραγωγή γύρω στα 10 εκατ. τόνους, το ύψος των αποθεμάτων που θα ήταν δυνατό να λάβει ενίσχυση σύμφωνα με την παράγραφο 2 του άρθρου 9 της αποφάσεως ανέρχεται σε 20 εκατ. τόνους· ότι το ποσό της ενισχύσεως ανά τόνο ανέρχεται σύμφωνα με τα ανωτέρω σε 0,7 £, ενώ τα πραγματικά έξοδα διατηρήσεως αποθεμάτων (συμπεριλαμβανομένων των αποσβέσεων και των τόκων) είναι κατά πολύ μεγαλύτερα από το ποσό της ενισχύσεως·
ότι ο στόχος και η μορφή της ενισχύσεως αποδεικνύουν ότι πρόκειται για μέτρο συμβιβάσιμο με τους όρους του άρθρου 9 της αποφάσεως·
ότι η ενίσχυση για τον άνθρακα ατμοπαραγωγής ύψους 13,5 εκατ. £ αφορά τις παραδόσεις άνθρακα ατμοπαραγωγής στη Σκωτία· ότι περαιτέρω η ενίσχυση είναι δυνατόν, σύμφωνα με τα στοιχεία της κυβερνήσεως του Ηνωμένου Βασιλείου, να θεωρηθεί συμβιβάσιμη με το άρθρο 11 της αποφάσεως·
ότι η ενίσχυση για την κάλυψη των ζημιών των επιχειρήσεων εξορύξεως άνθρακα (423 εκατ. £) πρόκειται να καλύψει σχεδόν πλήρως τις ζημιές των επιχειρήσεων εξορύξεως άνθρακα που προέκυψαν το 1981/82· ότι η ενίσχυση χορηγείται αφ' ενός για να αποφευχθούν σοβαρές οικονομικές και κοινωνικές διαταραχές στις ανθρακοφόρες περιοχές, όπου δεν υπάρχουν ακόμα επαρκείς δυνατότητες επαναπασχολήσεως, και αφ' ετέρου για να διατηρηθούν οι υφιστάμενες δυνατότητες εξορύξεως, προκειμένου να διασφαλισθεί ο εφοδιασμός σε ενέργεια· ότι η ενίσχυση είναι, επομένως, συμβιβάσιμη με τις διατάξεις του άρθρου 12 της αποφάσεως·
ΙΙ
ότι, για να ελεγχθεί κατά πόσο οι προβλεπόμενες ενισχύσεις είναι συμβιβάσιμες με την καλή λειτουργία της κοινής αγοράς, απαιτείται, σύμφωνα με το άρθρο 3 παράγραφος 2 της αποφάσεως να ληφθούν υπόψη και όλα τα υπόλοιπα χρηματοδοτικά μέτρα υπέρ της τρέχουσας παραγωγής κατά το οικονομικό έτος 1981/82·
ότι οι ενισχύσεις για την τρέχουσα παραγωγή του Ηνωμένου Βασιλείου πρόκειται να ανέλθουν κατά το
οικονομικό έτος 1981/82 στα 845,7 εκατ. ECU ( = 6,77 ECU/ανά τόνο)· ότι, επομένως, η βρετανική βιομηχανία λιθανθράκων λαμβάνει τις χαμηλότερες ενισχύσεις σε σύγκριση με τις άλλες ανθρακοπαραγωγούς χώρες της Κοινότητας·
ότι, για να ελεγχθεί κατά πόσον οι προβλεπόμενες ενισχύσεις είναι συμβιβάσιμες με την καλή λειτουργία της κοινής αγοράς, δεν απαιτούνται λεπτομερείς δειγματοληψίες και έρευνες:
- το 1981/82 δεν υπήρξαν δυσκολίες εφοδιασμού της βρετανικής αγοράς,
- το 1981/82 αυξήθηκαν οι βρετανικές αποστολές άνθρακα σε άλλες χώρες της Κοινότητας σε σύγκριση με το προηγούμενο έτος,
- το κλείσιμο τριών μονάδων εξορύξεως χαμηλής αποδοτικότητας οδήγησε στην ορθολογική οργάνωση και συγκέντρωση της εξορύξεως στις μονάδες με την υψηλότερη παραγωγικότητα,
- οι βρετανικές τιμές για τον οπτάνθρακα και για τον άνθρακα ατμοπαραγωγής δεν οδήγησαν το 1981/82 σε έμμεσες ενισχύσεις προς τους βιομηχανικούς καταναλωτές άνθρακα·
ότι υπό τις συνθήκες αυτές είναι δυνατόν να διαπιστωθεί ότι οι προβλεπόμενες ενισχύσεις κατά το οικονομικό έτος 1981/82 για την τρέχουσα παραγωγή της βρετανικής βιομηχανίας λιθανθράκων είναι συμβιβάσιμες με την καλή λειτουργία της κοινής αγοράς·
ότι η εκτίμηση αυτή ισχύει ακόμα και αν συνυπολογισθούν οι ενισχύσεις που καταβάλλονται στις επιχειρήσεις εξορύξεως άνθρακα σύμφωνα με την απόφαση 73/287/ΕΚΑΧ·
ΙΙΙ
ότι, σύμφωνα με το άρθρο 14 παράγραφος 1, η Επιτροπή οφείλει να διαπιστώνει ότι οι εγκρινόμενες ενισχύσεις ανταποκρίνονται στους σκοπούς που αναφέρονται στα άρθρα 7 έως 12 αυτής της αποφάσεως· ότι για το λόγο αυτόν πρέπει να ενημερώνεται, ιδίως, για το ύψος και την κατανομή των πληρωμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για το οικονομικό έτος 1981/82 εγκρίνεται η χορήγηση εκ μέρους του Ηνωμένου Βασιλείου ενισχύσεων στη βρετανική βιομηχανία λιθανθράκων συνολικού ύψους 456 700 000 £.
Το ποσό αυτό αποτελείται από τις κατωτέρω ενισχύσεις:
1. συνεισφορά ύψους έως των 6 700 000 εκατ. £ £ για την κάλυψη των εξόδων που προκλήθηκαν στο Εθνικό Συμβούλιο Άνθρακος (NCB) από το γεγονός ότι στο πλαίσιο της ορθολογικής οργανώσεως της παραγωγής πρέπει να ληφθούν μέτρα για τη μετακίνηση προσωπικού·
2. παροχή ενισχύσεως για την κάλυψη των εξόδων για τη διαχείριση των υφισταμένων αποθεμάτων άνθρακα και οπτάνθρακα ύψους έως 13 500 000 εκατ. £·
3. παροχή ενισχύσεως για τις παραδόσεις άνθρακα ατμοπαραγωγής στη Σκωτία ύψους έως 13 500 000 εκατ. £·
4. παροχή ενισχύσεως για την κάλυψη των ζημιών των επιχειρήσεων εξορύξεως άνθρακα ύψους έως 423 000 000 εκατ. £.
Άρθρο 2
Η κυβέρνηση του Ηνωμένου Βασιλείου κοινοποιεί στην Επιτροπή ως τις 30 Ιουνίου 1982 λεπτομέρειες σχετικά με τις ενισχύσεις που χορηγήθηκαν σύμφωνα με την παρούσα απόφαση, ιδίως σχετικά με το ύψος και την κατανομή των πραγματοποιηθεισών πληρωμών.
Άρθρο 3
Η παρούσα απόφαση απευθύνεται στο Ηνωμένο Βασίλειο.
Έγινε στις Βρυξέλλες, στις 28 Απριλίου 1982.

Labels: 18
19
14